དགུང་གྲངས་བཅུ་དྲུག་བཞེས་སྐབས་རྩ་བའི་བླ་མ་སྐྱང་སྤྲུལ་ལུང་རྟོགས་སྐལ་བཟང་རྒྱ་མཚོ་མཆོག་གི་ཞབས་ཞུར་འབྲངས་ནས།སྐྱང་སྤྲུལ་ཆེན་པོ་ནམ་མཁའ་རྒྱལ་མཚན་གྱི་གདན་ས་ཁྱད་པར་ཅན་མདའ་ཆེན་དཀར་མོ་རི་ཁྲོད་དུ་ཕེབས།དགོན་དེར་སྐྱང་སྤྲུལ་བསྟན་འཛིན་དབང་རྒྱལ་དང་སྐྱང་སྤྲུལ་ལུང་རྟོགས་སྐལ་བཟང་རྒྱ་མཚོ་རིན་པོ་ཆེ་རྣམ་གཉིས་བླ་མར་ཚུལ་བཞིན་དུ་བསྟེན་ཏེ་སྒྲུབ་གྲྭར་ཞུགས་ཤིང་ཨ་ཁྲིད་ཐུན་མཚམས་བཅོ་ལྔ་པའི་ཁྲིད་དང༌།མདོ་ཆོག་ཆོ་ག་བཅུ་གཉིས།མ་རྒྱུད་དབང་བཞི།ཡི་དམ་གེ་ཁོད་མེ་རི།ཞི་བ་གཡུང་དྲུང་ཡོངས་རྫོགས།ཁྲོ་བོ་ངོ་མཚར་རྒྱས་པ་སོགས་ཀྱི་ཁྲིད་ལུང་དང་དབང་བཞིའི་གདམས་པ་མང་དུ་གསན།སྔོན་འགྲོ་བསགས་སྦྱངས་དང་བྱང་སེམས་མཆོད་པ་རྒྱ་ཆེར་སྤེལ་བ་དང་འབྲེལ་སོ་བྱང་སྔགས་གསུམ་གྱི་སྡོམ་པ་ཚུལ་བཞིན་དུ་ཞུས་ཏེ་མཚན་ལ་གཞན་ཕན་ཀུན་བཟང་བློ་གྲོས་རྒྱ་མཚོ་ཞེས་གསོལ་ཞིང་འཕོ་ཁྲིད་དངོས་གཞིའི་ཉམས་ལེན་དང༌བསྙེན་སྒྲུབ།རུ་ཤན་དང་རྩ་རླུང༌།མེ་ཏོག་བཅུད་ལེན།ཁྲེགས་ཆོད་ཐོད་བརྒལ།སྣང་བཞིའི་ཉམས་ལེན།ཉིན་སྣང་མཚན་སྣང༌།མུན་ཁྲིད་ཨར་གཏད་ཀྱི་གདམས་པ་སོགས་སྦྱངས་བ་ཕུལ་ཏུ་སོན་ཏེ་ལོ་གསུམ་གྱི་སྒྲུབ་པ་མཐར་ཕྱིན་མཛད།བླ་མ་སྐྱང་སྤྲུལ་རྣམ་གཉིས་ཀྱི་དྲུང་དུ་ཞང་བོད་ཐུན་མོང་གི་རིག་གནས་སྒྲ་དང་སྙན་ངགརྩིས་དཀར་ནགལྷ་རིས་བཅས་ལ་ཡང་སྦྱངས་པ་མངོན་དུ་གྲུབ་ནས་རྗེ་བླ་མས་ཐུགས་རབ་ཏུ་མཉེས་ཏེ་སྙན་ཚིག་གི་ལམ་ནས་བསྟོད་བསྔགས་དང་འབྲེལ་བརྡ་སྤྲོད་ཀུན་བཤད་ཀྱི་མཚན་ལ་ངག་དབང་དབྱངས་ལྡན་དགྱེས་པའི་བློ་གྲོས་ཞེས་གསོལ་ཏེ་ལྔ་རིག་མཁས་པའི་ཁྲི་ལ་མངའ་གསོལ་མཛད་ཅིང་སྙན་གྲགས་ཀྱི་བ་དན་དཀར་པོ་སྲིད་རྩེ་ལ་གཡོ་བ་བྱུང་།